b"\n_START_ARTICLE_\nCasa Ignasi Coll i Portabella II\n_START_SECTION_\nDescripci\xc3\xb3\n_START_PARAGRAPH_\nLa Casa Ignasi Coll i Portabella II est\xc3\xa0 ubicada a l'illa del districte de l'Eixample delimitada per la Gran Via de les Corts Catalanes i els carrers Rocafort, Enten\xc3\xa7a i Diputaci\xc3\xb3._NEWLINE_La fa\xc3\xa7ana principal afronta a la Gran Via on es troba l'\xc3\xbanic acc\xc3\xa9s. \xc3\x89s un edifici d'habitatges entre mitgeres, de planta rectangular que consta de planta baixa i set plantes pis. L'acc\xc3\xa9s principal, flanquejat per dos locals comercials, d\xc3\xb3na pas a una zona de vest\xc3\xadbul que cont\xc3\xa9 l'escala comunit\xc3\xa0ria d'acc\xc3\xa9s als immobles superiors._NEWLINE_La fa\xc3\xa7ana t\xc3\xa9 una composici\xc3\xb3 en tres m\xc3\xb2duls verticals. El m\xc3\xb2dul central \xc3\xa9s subdividit en dues obertures. Aquesta composici\xc3\xb3 i la proporci\xc3\xb3 entre l'al\xc3\xa7ada i l'amplada li aporten una marcada component vertical. Presenta una planta baixa amb obertures rectangulars amb arcs deprimits c\xc3\xb2ncaus. La resta de plantes s\xc3\xb3n totes diferents quant als elements arquitect\xc3\xb2nics presents, excepte les dues primeres que s\xc3\xb3n iguals. Aquestes disposen de dos balcons en el m\xc3\xb2dul central i una tribuna tancada amb vidre a cada m\xc3\xb2dul lateral. Les altres plantes s\xc3\xb3n variacions que combinen tribunes tancades i obertes amb balcons individuals i correguts, de perfil semiesf\xc3\xa8ric i poligonal. La planta cinquena disposa d'un balc\xc3\xb3 corregut que s'erigeix com a element protagonista, contrastant amb la verticalitat de l'edifici i creant un espai c\xc3\xb2ncau a manera de cova als balcons de sota._NEWLINE_El parament de la fa\xc3\xa7ana est\xc3\xa0 fet amb revestiment continu i llis d'un sol color que unifica tota la fa\xc3\xa7ana._NEWLINE_La teulada \xc3\xa9s plana amb terrat, del qual surt un \xc3\xa0tic prudencialment retirat de la fa\xc3\xa7ana._NEWLINE_El per\xc3\xadmetre del coronament es soluciona amb una barana de br\xc3\xa8ndoles met\xc3\xa0l\xc2\xb7liques sobre cornisament classicista. Sota la cornisa apareix una sanefa amb elements geom\xc3\xa8trics en relleu d'estil modernista i obertures per ventilar la c\xc3\xa0mera del terrat._NEWLINE_Art\xc3\xadsticament cal destacar els acurats medallons que decoren la llinda de la porta principal en color daurat i els esgrafiats dels brancals. Per altra banda s\xc3\xb3n notables les decoracions dels espais sota el balc\xc3\xb3 corregut de formes sinuoses. Aquests elements en particular tenen esgrafiats d'influ\xc3\xa8ncia centreeuropea._NEWLINE_Tamb\xc3\xa9 s\xc3\xb3n notables les reixes de ferro forjat de les baranes dels balcons de les quals trobem diferents tipus; uns d'est\xc3\xa8tica modernista i d'altres amb influ\xc3\xa8ncies noucentistes._NEWLINE_L'interior del vest\xc3\xadbul conserva els elements originals com les fusteries vidriades i els revestiments amb sanefes de formes vegetals i materials tradicionals."